**Jaspravim.sk cestuje do Estónska**

*Internetový projekt Jaspravim.sk, ktorý poskytuje priestor na zárobok nadšencom v rôznych oblastiach vyhral národné kolo súťaže Európska cena za podporu podnikania EEPA a tak sa zaradil medzi súťažné projekty medzinárodnej úrovne.*

Portál Jaspravim.sk možno ani netreba obšírne predstavovať. Ide o webovú stránku, ktorá sprostredkováva predaj a nákup služieb a tovarov rôznorodého charakteru, vďaka ktorému si môžu privyrobiť nadšenci z oblastí online marketingu, grafického dizajnu, či programovania. Na stránke si však nájdu svoje aj milovníci kuriozít a netradičných činností. Vyveštiť si môžete nechať za 10 €, alebo sa zdôveriť so svojimi starosťami za 2,50€.

To, že má činnosť portálu zmysel a podporuje podnikateľského ducha na Slovensku aj v ľuďoch, ktorí na začiatku na takúto aktivitu ani nepomysleli sa teraz stalo oficiálnym. Stránka vyhrala národné kolo súťaže Európska cena za podporu podnikania 2017. Táto iniciatíva sa podieľa na vyhľadávaní a oceňovaní úspešných iniciatív zameraných na podporu podnikov a podnikania v Európe. Ocenenie má tiež za cieľ predstaviť príklady najlepších zásad a postupov v podnikaní, zvýšiť povedomie spoločnosti o pridanej hodnote podnikania, ako aj povzbudiť a inšpirovať potenciálnych podnikateľov.

“Keďže Jaspavim.sk má na konte veľa úspešných začínajúcich podnikateľov, ktorí si vďaka stránke mohli otestovať, či bude o nimi ponúkanú službu záujem a rozbehnúť tak naplno svoje aktivity, tešíme sa, že našu snahu niekto ocenil. Okrem podpory podnikateľského ducha sme sa snažili vyzdvihnúť aj férovosť aj transparentnosť celého systému a myslíme, že práve to zafungovalo.” hovorí marketingová manažérka portálu.

Web bude prezentovať Slovensko na medzinárodnom kole v Estónsku, ktoré sa uskutoční v novembri tohto roku. Bude to úplne nová skúsenosť a výzva zároveň, keďže Jaspravím bude čeliť celoeurópskej konkurencii.

Viac o projekte sa dočítate na <https://www.jaspravim.sk/o-jaspravim-sk>.